section_heading: Radnja
paragraph_text: U središtu priče je tajkunska obitelj Deverić. Na njezinom čelu je tvorničar Tomislav Deverić (Božidar Orešković) koji sa suprugom Barbarom (Biserka Ipša) ima 2 odrasla sina − odgovornog pravnika Darija (Enes Vejzović) i estradnog menadžera Vjerana (Kristijan Ugrina), ujedno ovisnika o kocki kojeg u šaci drži brutalni kamatar Dino Ljubas (Goran Grgić). Najbolji prijatelji braće Deverić su Ivan Kolić (Dražen Šivak), beskarakterni bankar oženjen patologinjom Ladom (Leona Paraminski) i Ante Bakula (Elvis Bošnjak), mutni građevinski poduzetnik oženjen domaćicom Tonkom (Sandra Lončarić). Kad se Tomislav ubije pod sumnjivim okolnostima, ostavivši obitelji još sumnjivije dugove, počinje koloplet prijevara, ubojstava i korupcije u kojem će se na najgori mogući način ispreplesti sudbine Deverića i njihovih prijatelja...